
Okresný súd Lučenec 15Pc/32/2024 6624204309 04. 11. 2024 Mgr. Lenka Ragačová Černíková ECLI:SK:OSLC:2024:6624204309.1
ROZSUDOK V MENE SLOVENSKEJ REPUBLIKY Okresný súd Lučenec sudkyňou Mgr. Lenkou Ragačovou Černíkovou v právnej veci navrhovateľa – osoby povinnej platiť výživné: A. B., narodený XX.XX.XXXX, trvale bytom C. XXX/XX, XXX XX D. a osoby oprávnenej z výživného: D. E., narodený XX.XX.XXXX, trvale bytom D. XXX/XX F., XXX XX D., o zrušenie vyživovacej povinnosti, takto rozhodol: I. Z r u š u j e sa vyživovacia povinnosť osoby povinnej platiť výživné A. B., narodeného XX.XX.XXXX vo vzťahu k oprávnenému z výživného D. E., narodenému XX.XX.XXXX, ktorá bola určená rozsudkom Okresného súdu Lučenec sp. zn. 11P/423/2005 zo dňa 16.11.2005, právoplatným a vykonateľným dňa 30.11.2005, vo výške 33,16 Eur (1.000,- Sk) mesačne, a to počnúc dňom právoplatnosti tohto rozsudku. II. Žiaden z účastníkov n e m á n á r o k na náhradu trov konania. odôvodnenie: 1. Navrhovateľ v podanom návrhu žiadal o zrušenie vyživovacej povinnosti, ktorú má voči oprávnenému (synovi), nakoľko mal za to, že oprávnený z výživného nadobudol schopnosť sám sa živiť. 2. Oprávnený z výživného na pojednávaní súhlasil so zrušením vyživovacej povinnosti. 3. Podľa § 62 ods. 1 zákona č. 36/2005 Z. z. o rodine a o zmene a doplnení niektorých zákonov v znení neskorších predpisov (ďalej len „zákon o rodine“), plnenie vyživovacej povinnosti rodičov k deťom je ich zákonná povinnosť, ktorá trvá do času, kým deti nie sú schopné samé sa živiť. 4. Podľa § 154, § 155, § 156, § 157 zákona č. 161/2015 Z. z. Civilný mimosporový poriadok (ďalej len „CMP“), na konanie vo veciach výživného plnoletých osôb a iných obdobných nárokov je miestne príslušný všeobecný súd osoby oprávnenej na výživné. Konanie sa začína len na návrh. Účastníkmi konania vo veciach výživného plnoletých osôb sú osoba oprávnená na výživné a osoba, ktorá je podľa návrhu povinná platiť výživné. Rozsudok vo veciach výživného možno na návrh zmeniť alebo zrušiť, ak sa zmenia pomery. 5. Súd mal v konaní preukázané, že vyživovacia povinnosť povinného z výživného na oprávneného z výživného bola určená rozsudkom Okresného súdu Lučenec sp. zn. 11P/423/2005 zo dňa 16.11.2005, právoplatným a vykonateľným dňa 30.11.2005, vo výške 33,16 Eur (1.000,- Sk) mesačne. Oprávnený z výživného ako aj povinný z výživného sa na zrušení vyživovacej povinnosti dohodli, ako aj na dátume zrušenia tejto povinnosti ku dňu právoplatnosti rozsudku. Preto súd na základe vykonaného dokazovania a na základe zhodných tvrdení obidvoch účastníkov konania vyživovaciu povinnosť povinného z výživného vo vzťahu k oprávnenému z výživného zrušil, a to počnúc dňom právoplatnosti tohto rozsudku.
6. O trovách konania rozhodol súd podľa § 52 CMP, podľa ktorého žiaden z účastníkov nemá nárok na náhradu trov konania, ak tento zákon neustanovuje inak. 7. Po vyhlásení rozsudku účastníci konania zhodne uviedli, že sa vzdávajú práva podať voči rozsudku odvolanie. 8. Podľa § 2 ods. 1 CMP, na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 9. Podľa § 221 písm. a) zákona č. 160/2015 Z. z. Civilný sporový poriadok (ďalej len „CSP“), písomné vyhotovenie rozsudku nemusí obsahovať odôvodnenie, ak je na pojednávaní vyhlásený rozsudok za prítomnosti všetkých strán alebo ich zástupcov, ktorí sa vzdajú odvolania. 10. Podľa § 368 CSP, osoba oprávnená podať odvolanie sa môže odvolania vzdať. Vzdať sa odvolania možno len voči súdu, a to až po vyhlásení rozhodnutia. Poučenie: Proti tohto rozsudku odvolanie nie je prípustné, nakoľko sa účastníci konania po vyhlásení a odôvodnení rozsudku práva podať odvolanie výslovne vzdali podľa § 368 CSP. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona (Exekučný poriadok).

